Grethe Gynnild-Johnsen

Grethe Gynnild-Johnsen (født 1959) er en norsk journalist og kringkastingarbeider. Hun var ansatt i NRK i 30 år og hadde under denne tiden flere lederstillinger, deriblant nyhetsredaktør og programdirektør. Hun har siden 2023 vært prosjektleder for et nytt graveprosjekt i regi av Landslaget for lokalaviser (LLA). 

 Bakgrunn 
Gynnild-Johnsen er opprinnelig fra Bø i Nordland.

Hun ble ansatt i NRK i 1993. Her har vært reporter og vaktsjef i Dagsnytt, korrespondent i København, redaksjonssjef og redaktør for NRK Sporten, nyhetsredaktør for Dagsrevyen (september 2004–2007) og nyhetsredaktør for oppdatering, med ansvar for nyhetene i NRK2, Dagsnytts bulletiner, NRK Alltid Nyheter og nyhetssatsingen på nrk.no (2007). I forbindelse med at NRK Nyheter la om ledelsesstrukturen og gikk bort fra å ha to nyhetsredaktører, overtok hun også ansvaret for hovedsendinger og var øverste nyhetsredaktør i NRK. Der hadde hun ansvar for all nyhetsproduksjon på Marienlyst fra 29. november 2007 til 7. september 2008. Som nyhetsredaktør i NRK kuttet Gynnild-Johnsen i budsjettene, i staben og i nyhetstilbudet, som var upopulært blant de ansatte. Hun har vært sentral i utbyggingen av nyhetstilbudet på NRK2, men møtte kritikk fra ansatte som mente det var feil å lage tv-nyheter på dagtid fremfor å satse på andre, mer populære nyhetstilbud. Fra 2008 til 2018 hadde hun stillingen som programdirektør for Distriktsdivisjonen i NRK, som omfattet all programproduksjon utenfor Marienlyst.

I 2023 gikk hun til en ny stilling som prosjektleder for et nytt graveprosjekt i regi av Landslaget for lokalaviser (LLA).

 Referanser 

Kategori:Norske journalister
Kategori:NRK-journalister
Kategori:NRK-korrespondenter
Kategori:Personer fra Bø kommune i Nordland